Nuwe Bok-snit betree Top-20Dit is vanjaar 15 jaar sedert Bok van Blerk bekendheid verwerf het met sy lied “De la Rey”. Hy het verlede week dié mylpaal gevier deur ŉ splinternuwe enkelsnit getiteld “Dis wie ons is” uit te reik. Die liedjie maak vandeesweek sy toetrede tot die Maroela Media Afrikaanse Top-20 in die 17de plek. “Dis wie ons is” is geskryf deur Van Blerk, Christoff “Appel” Kotzé en Arnold Coleske. Riaan Benadé neem weer die no. 1-posisie in met “Spontaan” terwyl Bernice West se “Kom binne” die tweede plek beklee. In vandeesweek se Maroela Media Afrikaanse Top-20 is daar sewe snitte wat styg, agt wat daal, vier wat onveranderd bly en ŉ nuwe enkelsnit wat sy toetrede tot die treffersparade maak. * Die Maroela Media Afrikaanse Top-20 word saamgestel deur enkelsnitvrystellings en verskeie datafaktore word in ag geneem: Apple Music en Spotify-stromings, YouTube-kykbeurte (spesifiek week-tot-week-data), asook radiospeeltyd. Fisieke albumverkope het geen invloed op dié treffersparade nie.